Olympijský bronzOlympijský bronz

**Nataša Rybanská** (\* 10. apríl 2000, Piešťany) je slovensko-maďarská vodnopólistka, ktorá hrá za v súčasnosti za klub UVSE Budapešť a maďarskú reprezentáciu. V mládežníckych kategóriách reprezentovala Slovensko, na Európskych hrách v Baku v roku 2015 skončila so slovenským družstvom do 17 rokov na ôsmom mieste. V roku 2017 získala maďarské občianstvo a odvtedy reprezentuje Maďarsko. Na Letných olympijských hrách v Tokiu v roku 2021 získala s maďarským družstvom žien bronzovú medailu. Je tiež slovenskou (s KVP Kúpele Piešťany) aj maďarskou (s UVSE) národnou extraligovou víťazkou.

Životopis
---------

### Začiatky športovej kariéry

Rybanská sa narodila v Piešťanoch. Tu začala svoju vodnopólovú kariéru v klube KVP Kúpele Piešťany. Hráva na pozícii strednej obrankyne, má 190 centimetrov. V roku 2014 vyhrala s KVP titul majsteriek Slovenska žiačok do 14 rokov. V roku 2015 bola tiež súčasťou kádra KVP, ktorý zvíťazil v majstrovstvách Slovenska žiačok do 17 rokov. V roku 2016 sa stala s KVP Kúpele Piešťany víťazkou Národnej ligy kadetiek, pričom bola trénermi zaradená aj do najlepšej zostavy ligy. V sezóne 2015/16 vyhrala Rybanská aj seniorskú slovenskú ženskú extraligu, čo sa podarilo klubu KVP prvý raz v histórii.

#### Reprezentácia Slovenska

Rovnako Rybanská už od mládežníckych kategórií bola tiež súčasťou reprezentačného družstva Slovenska. V roku 2015 sa zúčastnila so slovenským družstvom do 17 rokov Európskych hier v Baku, kde skončili na ôsmom mieste.

### Pôsobenie v Maďarsku (od 2016)

V roku 2016 ako šestnásťročná prestúpila do maďarského klubu Szentesi VK, pričom vôbec neovládala maďarčinu. V roku 2017 ju oslovili, či nechce reprezentovať Maďarsko, s čím Rybanská s vidinou možnosti účasti na reprezentačných podujatiach vrcholovej úrovne súhlasila. Prvý zápas za maďarskú reprezentáciu odohrala v roku 2018. Od sezóny 2018/19 pôsobí v budapeštianskom klube UVSE Budapešť. S UVSE vyhrala Rybanská dvakrát maďarskú ženskú extraligu, v sezónach 2018/19 a 2020/21.

#### Reprezentácia Maďarska

V roku 2019 skončila s maďarskou reprezentáciou na Majstrovstvách sveta na štvrtom mieste a na Majstrovstvách sveta junioriek na siedmom mieste. V roku 2020 získala Rybanská s Maďarkami bronzové medaily na Majstrovstvách Európy vo vodnom póle v Budapešti. V roku 2021 bola súčasťou maďarského tímu na Letných olympijských hrách v Tokiu. Na olympiáde debutovala vo víťaznom zápase skupiny proti USA, kde aj strelila svoj prvý olympijský gól. Maďarky nakoniec získali bronzovú medailu, keď v súboji o tretie miesto porazili Rusky 11:9.

Osobný život
------------

Rybanská má slovenské aj maďarské občianstvo, hovorí slovensky, maďarsky a anglicky.

Referencie
----------

1. ↑   *Baku 2015 - 1st European Games* [online]. gettyimages.co.nz, [cit. 2021-08-07]. Dostupné online.
2. ↑  Enjoy. *Európske hry v Baku boli úžasné, zhodujú sa piešťanskí vodnopólisti* [online]. piestanskydennik.sk, 2015-07-16, [cit. 2021-08-07]. Dostupné online.
3. 1 2 3 4  BŐD, Titanilla. Pólistka z Piešťan získala olympijskú medailu. S maďarským tímom. *SME* (Bratislava: Petit Press). Dostupné online [cit. 2021-08-07]. ISSN 1335-4418.
4. ↑   *Hungary beats hoodoo for water polo bronze* [online]. fina.org, [cit. 2021-08-07]. Dostupné online.
5. 1 2 3 4   *Water Polo - Athlete Profiles* [online]. olympics.com, [cit. 2021-08-07]. Dostupné online. Archivované 2021-07-22 z originálu.
6. 1 2   *Női válogatott hírek* [online]. waterpolo.hu, [cit. 2021-08-07]. Dostupné online. Archivované 2021-08-07 z originálu.
7. ↑   *Vodné pólistky Piešťan obhájili prvenstvo* [online]. dennikrelax.sk, [cit. 2021-08-07]. Dostupné online. Archivované 2021-08-07 z originálu.
8. ↑  BARANOVIČ, Ján. *Piešťanské vodnopólistky majsterkami Slovenska* [online]. piestanskydennik.sk, 2015-05-19, [cit. 2021-08-07]. Dostupné online.
9. ↑   *Kadetky jasne obhájili titul* [online]. waterpolopiestany.sk, [cit. 2021-08-07]. Dostupné online.
10. ↑   *KVP KÚPELE PIEŠŤANY – MAJSTER SLOVENSKA 2015/2016 V KATEGÓRII ŽIEN* [online]. waterpolopiestany.sk, [cit. 2021-08-07]. Dostupné online.
11. ↑   *Hráčky KVP Kúpele Piešťany v reprezentácii Slovenska na turnaji v Prahe* [online]. pnky.sk, 2015-07-21, [cit. 2021-08-07]. Dostupné online.
12. ↑  L. G.. *Női vízilabda ob I: sorozatban hatodszor bajnok az UVSE* [online]. nemzetisport.hu, 2021-04-24, [cit. 2021-08-07]. Dostupné online.
13. ↑   *Vodné pólo: Piešťanka môže mať bronz z Tokia* [online]. pnky.sk, 2021-08-06, [cit. 2021-08-07]. Dostupné online.
14. ↑   *Water polo-U.S. women crush Spain to win third successive gold* [online]. reuters.com, [cit. 2021-08-07]. Dostupné online.